SANOAT XAVFSIZLIGI SOHASIDAGI EKSPERTLARNI TAYYORLASh VA ATTESTATSIYADAN O‘TKAZISh TARTIBI TO‘G‘RISIDAGI NIZOMNI TASDIQLASh HAQIDA

O‘zbekiston Respublikasi Vazirlar Mahkamasining 2008-yil 10-dekabrdagi 271-son qarori (O‘zbekiston Respublikasi qonun hujjatlari to‘plami, 2008-yil, 50-son, 496-modda) bilan tasdiqlangan Sanoat xavfsizligi ekspertizasi tizimi to‘g‘risidagi nizomning ijrosini ta’minlash maqsadida buyuraman:
 1. Sanoat xavfsizligi sohasidagi ekspertlarni tayyorlash va attestatsiyadan o‘tkazish tartibi to‘g‘risidagi nizom ilovaga muvofiq tasdiqlansin.
 2. Mazkur buyruq O‘zbekiston Respublikasi Adliya vazirligida davlat ro‘yxatidan o‘tkazilgan kundan boshlab o‘n kun o‘tgandan keyin kuchga kiradi.
 Mazkur Nizom O‘zbekiston Respublikasi Vazirlar Mahkamasining 2008-yil 10-dekabrdagi 271-son “Xavfli ishlab chiqarish obyektlarining sanoat xavfsizligi to‘g‘risida”gi O‘zbekiston Respublikasi Qonunini amalga oshirishga doir qo‘shimcha chora-tadbirlar haqida”gi qaroriga muvofiq sanoat xavfsizligi sohasidagi ekspertlarni tayyorlash va attestatsiyadan o‘tkazish tartibini belgilaydi.
 1. Mazkur Nizomda quyidagi asosiy tushunchalardan foydalaniladi:
 attestatsiya sohasi — sanoat xavfsizligi sohasidagi ekspertning faoliyat sohasi;
 sanoat xavfsizligi sohasidagi ekspert (keyingi o‘rinlarda ekspert deb yuritiladi) — sanoat xavfsizligi ekspertizasini amalga oshiradigan, mazkur Nizomda belgilangan tartibda attestatsiyadan o‘tkazilgan mutaxassis;
 talabgor — ekspert maqomiga ega bo‘lmoqchi bo‘lgan jismoniy shaxs yoki attestatsiya sohasini kengaytirmoqchi bo‘lgan ekspert;
 sanoat xavfsizligi sohasida ekspertlarni attestatsiyadan o‘tkazish bo‘yicha komissiya (keyingi o‘rinlarda attestatsiya komissiyasi deb yuritiladi) — O‘zbekiston Respublikasi Sanoat xavfsizligi davlat qo‘mitasi (keyingi o‘rinlarda Sanoat xavfsizligi davlat qo‘mitasi deb yuritiladi) tomonidan tashkil etiladigan talabgorlarning attestatsiyasini amalga oshiruvchi komissiya;
 ekspert tashkiloti — ekspertizani amalga oshiradigan, belgilangan tartibda akkreditatsiya qilingan tashkilot;
 ekspert guvohnomasi — ekspert maqomini tasdiqlovchi hujjat.
 2. Ekspert guvohnomasi jismoniy shaxsga, agarda u ekspert tashkilotining shtatida tursa yoki ekspert tashkiloti tomonidan u bilan fuqarolik-huquqiy tusdagi shartnoma tuzilgan bo‘lsa, attestatsiya sohasiga muvofiq sanoat xavfsizligi ekspertizasini amalga oshirish huquqini beradi.
 Ekspert guvohnomasi besh yil muddatga beriladi.
 3. Ekspert guvohnomasiga ega bo‘lgan har bir ekspert ekspert guvohnomasini olgan yildan keyingi yildan boshlab har yili attestatsiya sohalari bo‘yicha 40 soatdan kam bo‘lmagan malaka oshirish o‘quv kurslarida o‘qishi shart.
 4. Talabgor attestatsiyadan o‘tmoqchi bo‘lgan attestatsiya sohasi bo‘yicha ekspertlarni tayyorlash o‘quv kurslarini tamomlagan bo‘lishi kerak. 
 Attestatsiya sohalari ro‘yxati mazkur Nizomning 1-ilovasida keltirilgan. 
 5. Attestatsiya sohasini kengaytirmoqchi bo‘lgan ekspert yangi attestatsiya sohasi bo‘yicha ekspertlarni tayyorlash o‘quv kurslarini tamomlagan bo‘lishi kerak.
 6. Ekspertlarni tayyorlash Sanoat xavfsizligi davlat qo‘mitasining “Kontexnazorato‘quv” davlat unitar korxonasida (keyingi o‘rinlarda Korxona deb yuritiladi) kamida 40 soatlik o‘quv kurslarida o‘qitish orqali amalga oshiriladi.
 Ekspertlarni tayyorlash Korxona bilan tegishli yuridik yoki jismoniy shaxslar o‘rtasida tuziladigan shartnomalar asosida amalga oshiriladi.
 7. Ekspertlarni tayyorlash ishlab chiqarishdan ajralgan holda, attestatsiya sohalari bo‘yicha amalga oshiriladi.
 8. Ekspertlarni tayyorlash bo‘yicha o‘quv dasturlari va shakllari Sanoat xavfsizligi davlat qo‘mitasi tomonidan belgilanadi.
 9. Talabgorlar ekspertlarni tayyorlash o‘quv kurslarini to‘liq tamomlaganlaridan so‘ng, sinovdan o‘tkaziladi. 
 Sinov yozma, test yoki og‘zaki ko‘rinishida o‘tkazilishi mumkin.
 10. Sinovdan o‘ta olmaganlarga bir marotaba sinovni qayta topshirishga ruxsat beriladi. Qayta sinovdan o‘ta olmaganlar o‘quv kursini takroran o‘taydilar.
 11. Sinovdan o‘tganlarga mazkur Nizomning 1a-ilovasida keltirilgan shaklda rasmiylashtiriladigan sertifikat beriladi.
 12. Talabgorlarni attestatsiyadan o‘tkazish malaka imtihonini topshirish orqali amalga oshiriladi.
 13. Malaka imtihonini topshirishga quyidagi talablarga javob beradigan talabgorlar qo‘yiladi:
 a) oliy ma’lumotga hamda attestatsiyadan o‘tmoqchi bo‘lgan attestatsiya sohasi yoki ekspertiza obyektlari bo‘yicha kamida besh yil ish stajiga ega bo‘lish (bunda, xorijiy davlatlarda olingan oliy ma’lumot to‘g‘risidagi hujjatlar belgilangan tartibda tan olingan taqdirda e’tiborga olinadi);
 b) ekspertlarni tayyorlash o‘quv kursini tugatganligi to‘g‘risida sertifikatga ega bo‘lish (bunda, o‘qishni tamomlagan vaqtdan boshlab hujjatlar topshirilgunga qadar o‘tgan vaqt bir yildan oshmasligi kerak).
 14. “Attestatsiyadan o‘tish uchun talabgor Sanoat xavfsizligi davlat qo‘mitasiga mazkur Nizomning 2-ilovasida keltirilgan shakl bo‘yicha rasmiylashtirilgan arizani unga quyidagi hujjatlarni ilova qilgan holda taqdim etadi:
 
 a) mazkur Nizomning 3-ilovasida keltirilgan shakl bo‘yicha rasmiylashtirilgan so‘rovnoma;
 b) pasport nusxasi;
 v) oliy ma’lumot to‘g‘risidagi diplomning notarial tasdiqlangan nusxasi. Agarda, xorijda ta’lim olingan bo‘lsa, bunda xorijda o‘qishni tamomlaganlik to‘g‘risidagi hujjat va ushbu hujjatni belgilangan tartibda tan olinganligi to‘g‘risida vakolatli davlat organi tomonidan berilgan guvohnomaning notarial tasdiqlangan nusxalari;
 g) mehnat daftarchasining notarial yoki ish joyida tasdiqlangan nusxasi; 
 d) 4 x 6 santimetr kattaligidagi 2 ta rangli fotosurat;
 e) ish joyidan (ishlamayotganlar uchun oxirgi ish joyidan) berilgan mehnat faoliyati to‘g‘risidagi tavsifnoma; 
 j) ekspertlarni tayyorlash o‘quv kursini tamomlaganligi to‘g‘risidagi sertifikatning Korxona tomonidan tasdiqlangan nusxasi. Bunda, sertifikatning berilgan vaqtidan boshlab hujjatlar topshirilgungacha o‘tgan vaqt bir yildan oshmagan bo‘lishi shart.
 Talabgordan mazkur bandda nazarda tutilmagan boshqa hujjatlarni talab qilishga yo‘l qo‘yilmaydi.
 Arizada va hujjatlarda bayon etilgan ma’lumotlarning to‘g‘riligi uchun talabgor javobgar bo‘ladi.
 15. Sanoat xavfsizligi davlat qo‘mitasi ariza tushgan kundan boshlab uch ish kuni muddatida talabgorni malaka imtihoniga qo‘yilishi yoki qo‘yilmasligi haqida qaror qabul qiladi.
 16. Quyidagi sabablarga ko‘ra talabgor malaka imtihoniga kiritilmaydi:
 a) talabgor mazkur Nizomning 13-bandi talablariga javob bermaganda;
 b) mazkur Nizomning 14-bandida ko‘rsatilgan hujjatlar to‘liq bo‘lmaganda yoki lozim tarzda rasmiylashtirmay taqdim etilganda;
 v) taqdim etilgan hujjatlarda noto‘g‘ri yoki buzib ko‘rsatilgan ma’lumotlarning mavjudligi aniqlanganda;
 g) sud qaroriga asosan sanoat xavfsizligi sohasida muayyan faoliyat bilan shug‘ullanish huquqidan mahrum etilganda.
 Mazkur holatlarda Sanoat xavfsizligi davlat qo‘mitasi talabgorni malaka imtihoniga qo‘yilmasligi haqida qaror qabul qiladi va ikki ish kuni muddatida talabgorga yozma ravishda asoslangan rad javobini yuboradi.
 17. Malaka imtihoniga qo‘yilmagan talabgor malaka imtihoniga qo‘yilmaslikka sabab bo‘lgan kamchiliklarni bartaraf etganidan so‘ng, qayta ariza berishi mumkin.
 18. Talabgorni malaka imtihoniga qo‘yilishi haqida qaror qabul qilinganda imtihonga qo‘yilgan shaxslar ro‘yxati shakllantiriladi. Bunda, malaka imtihoni guruhlar shakllanishiga qarab, hujjatlar tushgan kundan boshlab ikki oyda kamida bir marotaba o‘tkaziladi.
 19. Malaka imtihonini o‘tkazish uchun kamida besh kishidan, shu jumladan attestatsiya komissiyasi raisidan iborat tarkibda attestatsiya komissiyasi tuziladi. Attestatsiya komissiyasi tarkibiga kelishuv asosida boshqa manfaatdor tashkilotlarning mutaxassislari ham kiritilishi mumkin.
 Attestatsiya komissiyasining nizomi, tarkibi va ishlash tartibi Sanoat xavfsizligi davlat qo‘mitasi tomonidan belgilanadi.
 20. Sanoat xavfsizligi davlat qo‘mitasining akkreditatsiya va inspeksiya nazorati bo‘limi attestatsiya komissiyasi ishining tashkil qilishni ta’minlaydigan ishchi organi hisoblanadi. Ishchi organi quyidagi vazifalarni bajaradi:
 
 a) talabgorlarning hujjatlarini qabul qiladi, ko‘rib chiqadi va natijasi bo‘yicha qaror loyihasini tayyorlaydi hamda tasdiqlash uchun Sanoat xavfsizligi davlat qo‘mitasi raisiga yoki uning birinchi o‘rinbosariga taqdim etadi; 
 b) Sanoat xavfsizligi davlat qo‘mitasi tegishli bo‘linmalari bilan birgalikda attestatsiyani o‘tkazish uchun taxminiy savollar ro‘yxatini tuzadi va tasdiqlash uchun Sanoat xavfsizligi davlat qo‘mitasi raisiga taqdim etadi.
 v) attestatsiyani o‘tkazish sanasi, joyi va vaqtini belgilaydi hamda bu haqda attestatsiya komissiyasi a’zolariga va talabgorlarga xabar beradi;
 g) ekspert guvohnomalarini rasmiylashtiradi va egalariga topshiradi;
 d) ekspertlar reyestrini yuritadi;
 e) mazkur Nizom talablarining bajarilishini nazorat qiladi;
 j) attestatsiya komissiyasi faoliyatini tashkil etishga doir boshqa funksiyalarni amalga oshiradi.
 21. Malaka imtihoniga qo‘yilgan talabgorlar malaka imtihonini o‘tkazish sanasi, vaqti va joyi haqida imtihon o‘tkaziladigan kundan kamida besh ish kuni oldin xabardor qilinadi.
 22. Talabgor uning shaxsini tasdiqlovchi hujjat (pasport yoki uning o‘rnini bosadigan hujjat)ni ko‘rsatgan holda malaka imtihoniga qo‘yiladi. Shaxsini tasdiqlovchi hujjatga ega bo‘lmagan yoki malaka imtihoniga kechikkan talabgorlar imtihonga qo‘yilmaydi va navbatdagi malaka imtihonidan o‘tadigan talabgorlar ro‘yxatiga kiritiladi.
 23. Agarda, talabgor Sanoat xavfsizligi davlat qo‘mitasiga hujjatlarni topshirgan vaqtdan boshlab ikki marotaba uzrli sabablarsiz malaka imtihoniga kelmasa, taqdim etilgan hujjatlar unga qaytariladi. 
 
 Talabgor tomonidan hujjatlarni qayta topshirish mazkur bobda belgilangan tartibda amalga oshiriladi.
 24. Attestatsiya komissiyasi yig‘ilishi attestatsiya komissiyasi tasdiqlangan tarkibining 3/4 qismi qatnashsa vakolatli hisoblanadi. 
 Talabgorning hujjatlari attestatsiya komissiyasi a’zolariga tanishtiriladi. 
 25. Malaka imtihonini topshirish jarayonida talabgorga quyidagilar taqiqlanadi:
 a) normativ-huquqiy va normativ texnik hujjatlar, maxsus adabiyotlar yoki boshqa materiallardan foydalanish;
 b) uyali aloqa yoki boshqa aloqa vositalaridan foydalanish;
 v) boshqa talabgorlar bilan suhbatlashish;
 g) uzrli sabablarsiz imtihon o‘tkazilayotgan xonadan tashqariga chiqish.
 Ushbu talablarni buzgan talabgorlar auditoriyadan chiqarib yuboriladi va malaka imtihonidan o‘tmagan hisoblanadi.
 Begona shaxslarga malaka imtihonida ishtirok etishga ruxsat berilmaydi.
 26. Malaka imtihoni attestatsiyadan o‘tayotgan talabgor bilan suhbat shaklida o‘tkaziladi.
 Attestatsiya komissiyasi a’zolari talabgorga qonunchilik hujjatlari va normativ texnik hujjatlarni bilishi bo‘yicha, shuningdek, bevosita ekspertning funksiyalari va majburiyatlarini bajarishi yuzasidan savollar beradilar. Talabgor tomonidan berilgan javoblarga qarab talabgor baholanadi. 
 27. Malaka imtihonida talabgorni baholash talabgorning ishtirokisiz ochiq ovoz berish orqali o‘tkaziladi. Ovoz berishda malaka imtihonida ishtirok etgan barcha attestatsiya komissiyasi a’zolari qatnashadi. Ovoz berish natijalari ko‘pchilik ovozi bilan aniqlanadi. Ovozlar teng bo‘lganda attestatsiya komissiyasi raisining ovozi hal qiluvchi bo‘ladi.
 28. Berilgan savollarning kamida yetmish besh foiziga javob bergan talabgor malaka imtihonidan o‘tgan hisoblanadi.
 29. Malaka imtihoni natijalari malaka imtihoni o‘tkazilgan kundan boshlab uch ish kuni muddatida attestatsiya komissiyasi a’zolari tomonidan imzolanadigan bayonnoma bilan rasmiylashtiriladi.
 30. Malaka imtihonidan o‘tmagan talabgorga ikkinchi marotaba malaka imtihonidan o‘tish uchun imkoniyat beriladi. 
 Malaka imtihonidan ikkinchi marotaba ham o‘tmagan talabgorga taqdim etilgan hujjatlari qaytarib beriladi va ular malaka imtihoni o‘tkazilgan kundan boshlab kamida ikki oy vaqt o‘tganidan so‘ng, attestatsiyadan o‘tish uchun hujjatlarni qayta topshirishga haqli.
 31. Ekspert guvohnomasining amal qilish muddati tugaganda yoki attestatsiya sohasini kengaytirish uchun ekspert guvohnomasining egasi qayta attestatsiyadan o‘tkaziladi.
 Qayta attestatsiyadan o‘tish uchun talabgor Sanoat xavfsizligi davlat qo‘mitasiga mazkur Nizomning 2-ilovasida keltirilgan shakl bo‘yicha rasmiylashtirilgan arizani unga quyidagi hujjatlarni ilova qilgan holda taqdim etadi:
 
 a) mazkur Nizomning 3-ilovasida keltirilgan shakl bo‘yicha rasmiylashtirilgan so‘rovnoma;
 b) ekspert guvohnomasining amal qilish muddati tugashi sababli qayta attestatsiyadan o‘tish uchun ekspert guvohnomasining asl nusxasi (attestatsiya sohasini kengaytirish sababli qayta attestatsiyadan o‘tish uchun ekspert guvohnomasining nusxasi). 
 v) 4 x 6 santimetr kattaligidagi 2 dona rangli fotosurat;
 g) ekspertlarni tayyorlash o‘quv kursini tugatganligi to‘g‘risida sertifikatning Korxona tomonidan tasdiqlangan nusxasi. Bunda, sertifikatning berilgan vaqtidan boshlab hujjatlar topshirilgungacha o‘tgan vaqt bir yildan oshmagan bo‘lishi shart;
 d) sanoat xavfsizligi ekspertizasini amalga oshirish va sanoat xavfsizligi deklaratsiyasi ishlab chiqish bo‘yicha so‘nggi besh yilda bajargan ishlari ro‘yxati.
 Ekspert guvohnomasining amal qilish muddati tugashi sababli qayta attestatsiyadan o‘tish uchun ariza ekspert guvohnomasining amal qilish muddati tugashidan kamida uch oy oldin topshirilishi kerak.
 32. Qayta attestatsiya mazkur bobda belgilangan tartibda o‘tkaziladi. 
 33. Attestatsiya komissiyasining qaroridan norozi bo‘lgan shaxslar malaka imtihoni o‘tkazilgan kundan boshlab o‘ttiz kalendar kun mobaynida Sanoat xavfsizligi davlat qo‘mitasiga apellatsiya berish huquqiga ega. Apellatsiya yozma ravishda taqdim etiladi. 
 Sanoat xavfsizligi davlat qo‘mitasi bir hafta muddatda berilgan apellatsiyani ko‘rib chiqadi va qabul qilingan qaror haqida apellatsiya beruvchiga yozma xabar yuboradi. 
 34. Apellatsiyani ko‘rib chiqish natijalari yuzasidan quyidagi qarorlardan biri qabul qilinadi:
 a) malaka imtihoni natijalarini o‘zgarishsiz qoldirish va apellatsiyani qanoatlantirishni rad etish to‘g‘risida;
 b) apellatsiya bergan shaxs uchun takroran malaka imtihoni o‘tkazish to‘g‘risida.
 35. Apellatsiyada ko‘rsatilgan vajlar o‘z tasdig‘ini topmasa malaka imtihoni natijalarini o‘zgarishsiz qoldirish va apellatsiyani qanoatlantirishni rad etish to‘g‘risida qaror qabul qilinadi.
 36. Apellatsiya bergan shaxsga nisbatan malaka imtihoni mazkur Nizom talablariga zid ravishda o‘tkazilganligi hollari aniqlangan taqdirda, takroran malaka imtihoni o‘tkazish to‘g‘risida qaror qabul qilinadi. 
 37. Sanoat xavfsizligi davlat qo‘mitasi tomonidan apellatsiya bergan talabgor uchun takroran malaka imtihoni o‘tkazish to‘g‘risida qaror qabul qilingan taqdirda, mazkur Nizomda belgilangan tartibda takroran malaka imtihoni o‘tkaziladi.
 38. Sanoat xavfsizligi davlat qo‘mitasining apellatsiyani ko‘rib chiqish natijalari bo‘yicha qabul qilgan qarori yuzasidan qonunchilik hujjatlarida belgilangan tartibda sudga shikoyat qilinishi mumkin.
 39. Attestatsiya komissiyasi bayonnomasi tayyorlangan kundan boshlab besh ish kuni muddatida malaka imtihonidan o‘tgan talabgorga mazkur Nizomning 4-ilovasida keltirilgan shaklda ekspert guvohnomasi rasmiylashtiriladi.
 Ekspert guvohnomasi qat’iy hisobda turadigan maxsus blanklarda rasmiylashtiriladi va ekspertlar reyestrida hisobga olinadi.
 40. Ekspert guvohnomasining asli ekspert guvohnomasining egasiga ekspertlar reyestriga imzo qo‘ydirish orqali beriladi, Sanoat xavfsizligi davlat qo‘mitasida esa ekspert guvohnomasining nusxasi saqlanadi.
 41. Ekspert guvohnomasi egasining familiyasi, ismi, otasining ismi o‘zgargan taqdirda, u o‘n ish kuni ichida Sanoat xavfsizligi davlat qo‘mitasiga ekspert guvohnomasini qayta rasmiylashtirish to‘g‘risida ariza berishi shart. Bunda, arizaga qayta rasmiylashtirilishi lozim bo‘lgan ekspert guvohnomasining asl nusxasi bilan birga tegishli o‘zgarishlarni tasdiqlovchi hujjatlarning asl nusxalarini ko‘rsatgan holda ularning nusxalari ilova qilinadi. 
 Ekspert guvohnomasini qayta rasmiylashtirish to‘g‘risidagi arizani o‘z vaqtida taqdim etmaslik, sanoat xavfsizligi to‘g‘risidagi qonunchilik hujjatlari talablarini buzganlik hisoblanadi.
 42. Ekspert guvohnomasining qayta rasmiylashtirilishi uning egasi tomonidan ariza berilgan paytdan boshlab besh ish kuni mobaynida amalga oshiriladi, bunda avvalgi hisobga olish raqami va ilgari belgilangan amal qilish muddati ko‘rsatilgan yangi ekspert guvohnomasi beriladi.
 43. Yo‘qotilgan yoki yaroqsiz holga kelgan ekspert guvohnomasining o‘rniga ekspert guvohnomasi egasining arizasiga ko‘ra uning dublikati berilishi mumkin.
 Ekspert guvohnomasining egasi ekspert guvohnomasining yo‘qolganligi haqida matbuotda e’lon berishi va e’lon nusxasini Sanoat xavfsizligi davlat qo‘mitasiga taqdim etishi kerak.
 44. Ekspert guvohnomasi dublikatida uning avvalgi hisobga olish raqami va ilgari belgilangan amal qilish muddati yoziladi, yuqoridagi burchagiga “DUBLIKAT” yozuvi kiritiladi.
 45. Yaroqsiz holga kelgan ekspert guvohnomasi yoki yo‘qotilgan ekspert guvohnomasi topilganda, ular Sanoat xavfsizligi davlat qo‘mitasiga qaytarilishi kerak.
 46. Ekspert guvohnomasining amal qilishini to‘xtatib turish Sanoat xavfsizligi davlat qo‘mitasining qarori bilan quyidagi hollarda amalga oshiriladi:
 
 a) ekspertning arizasiga ko‘ra;
 b) ekspert o‘z faoliyatini amalga oshirishda qonunchilik hujjatlari yoki normativ texnik hujjatlari talablarini buzganda.
 Ekspert guvohnomasining amal qilishini to‘xtatib turish ekspert guvohnomasining amal qilishini to‘xtatib turish to‘g‘risida qaror qabul qilingan sanadan e’tiboran amalga oshiriladi.
 Ekspert guvohnomasining amal qilishini to‘xtatib turish ekspert maqomining to‘xtatib turilishiga sabab bo‘ladi.
 Ekspert guvohnomasining amal qilishini to‘xtatib turish muddati olti oydan oshishi mumkin emas. Ekspert guvohnomasining amal qilishini to‘xtatib turishga sabab bo‘lgan holatlar belgilangan muddatda bartaraf etilgandan so‘ng, Sanoat xavfsizligi davlat qo‘mitasi ekspert guvohnomasining amal qilishini tiklash to‘g‘risida qaror qabul qiladi.
 47. Ekspert guvohnomasining amal qilishini tugatish Sanoat xavfsizligi davlat qo‘mitasining qarori bilan quyidagi hollarda amalga oshiriladi:
 
 a) ekspertning arizasiga ko‘ra;
 b) ekspert guvohnomasining amal qilish muddati tugaganda;
 v) ekspert guvohnomasining amal qilishi to‘xtatib turilgan shaxs ekspert guvohnomasining amal qilishini to‘xtatib turishga olib kelgan holatlarni Sanoat xavfsizligi davlat qo‘mitasi tomonidan belgilangan muddatda bartaraf etmaganda;
 g) ekspert o‘z faoliyatini amalga oshirishda qonunchilik hujjatlari yoki normativ texnik hujjatlari talablarini muntazam yoki bir marta qo‘pol ravishda buzganda;
 d) belgilangan tartibda ekspert muomalaga layoqatsiz yoki muomala layoqati cheklangan deb topilganda;
 e) kasbiga doir vazifalarini bir yil ichida uzrsiz sabablarga ko‘ra bajarmaganda;
 j) ekspert vafot etganda yoki sudning uni vafot etgan deb e’lon qilish haqidagi qarori qonuniy kuchga kirganda.
 Ekspert guvohnomasining amal qilishini tugatish ekspert guvohnomasining amal qilishini tugatish to‘g‘risida qaror qabul qilingan sanadan e’tiboran amalga oshiriladi.
 Ekspert guvohnomasining amal qilishini tugatish ekspert maqomining tugatilishiga sabab bo‘ladi.
 48. Ekspert o‘z faoliyatini amalga oshirishda ekspert guvohnomasining amal qilishini to‘xtatish uchun asos bo‘ladigan qonunchilik hujjatlari talablarining bir marta qo‘pol ravishda buzilishiga quyidagilar kiradi:
 a) ekspert o‘z faoliyatini amalga oshirishda attestatsiya sohasiga amal qilmaslik;
 b) ekspertiza xulosasini yoki sanoat xavfsizligi deklaratsiyasini yolg‘on yoki noto‘g‘ri tuzish;
 v) o‘z faoliyatini amalga oshirishda olingan maxfiy axborotni oshkor qilish (qonunchilik hujjatlarida nazarda tutilgan holatlar bundan mustasno);
 g) ekspertning nazorat yoki huquqni muhofaza qilish organlari tomonidan o‘tkaziladigan tekshiruvlarda va boshqa tadbirlarda o‘zi shtatida turadigan yoki fuqarolik-huquqiy tusdagi shartnoma tuzgan ekspert tashkilotining buyrug‘isiz mutaxassis sifatida qatnashishi.
 49. Ekspert guvohnomasini bekor qilish Sanoat xavfsizligi davlat qo‘mitasining qarori bilan quyidagi hollarda amalga oshiriladi: 
 
 a) ekspert guvohnomasi soxta hujjatlardan foydalanilgan holda olinganligi fakti aniqlanganda;
 b) ekspert guvohnomasi berish to‘g‘risidagi qarorning g‘ayriqonuniy ekanligi aniqlanganda;
 v) talabgor ekspert guvohnomasi rasmiylashtirilgan kundan boshlab uch oy ichida uni olishga kelmasa yoki uni olishdan yozma ravishda ixtiyoriy bosh tortsa.
 Ekspert guvohnomasini bekor qilish to‘g‘risidagi qaror ekspert guvohnomasi berilgan sanadan e’tiboran amal qiladi.
 Ekspert guvohnomasini bekor qilish ekspert maqomining bekor qilinishiga sabab bo‘ladi.
 50. Ekspert guvohnomasining amal qilishini to‘xtatib turish, tugatish yoki ekspert guvohnomasini bekor qilish to‘g‘risidagi qaror tegishli ravishda ekspert maqomini to‘xtatib turish, tugatish yoki bekor qilish to‘g‘risidagi qaror Sanoat xavfsizligi davlat qo‘mitasi raisining buyrug‘i bilan rasmiylashtiriladi. 
 51. Sanoat xavfsizligi davlat qo‘mitasi ekspert guvohnomasining amal qilishini to‘xtatib turish, tugatish yoki ekspert guvohnomasini bekor qilish to‘g‘risidagi buyruq qabul qilingan kundan boshlab uch ish kuni muddatida ekspert maqomi to‘xtatib turilgan, tugatilgan yoki bekor qilingan shaxsni va tegishli ekspert tashkilotini yozma ravishda xabardor qiladi.
 52. Ekspert guvohnomasining amal qilishi to‘xtatib turilishi, tugatilishi yoki ekspert guvohnomasi bekor qilinishi sud qaroriga asosan ham amalga oshirilishi mumkin.
 53. Ekspert normativ-huquqiy yoki normativ texnik hujjatlar talablarini buzganligi uchun ekspert guvohnomasining amal qilishini tugatish yoki ekspert guvohnomasini bekor qilish to‘g‘risida qaror qabul qilingan vaqtdan boshlab, bir yil mobaynida qayta attestatsiyadan o‘tish uchun malaka imtihoniga qo‘yilmaydi.
 54. Ekspert guvohnomasining amal qilishini to‘xtatib turish, tugatish yoki ekspert guvohnomasini bekor qilish to‘g‘risidagi ma’lumotlar ekspertlar reyestriga kiritiladi.
 55. Ekspert uning ekspert guvohnomasini amal qilishini to‘xtatib turish, tugatish yoki ekspert guvohnomasini bekor qilish to‘g‘risidagi qarorni olgan kundan boshlab besh ish kuni muddatida o‘z ekspert guvohnomasini Sanoat xavfsizligi davlat qo‘mitasiga qaytarishi shart.
 56. Sanoat xavfsizligi davlat qo‘mitasining ekspert guvohnomasini amal qilishini to‘xtatib turish, tugatish yoki ekspert guvohnomasini bekor qilish to‘g‘risidagi qarori yuzasidan qonun hujjatlarida belgilangan tartibda sudga shikoyat qilinishi mumkin.
 57. Mazkur Nizom O‘zbekiston Respublikasi Mehnat va aholini ijtimoiy muhofaza qilish vazirligi, Favqulodda vaziyatlar vazirligi, Davlat arxitektura va qurilish qo‘mitasi, Geologiya va mineral resurslar davlat qo‘mitasi, Monopoliyadan chiqarish, raqobat va tadbirkorlikni qo‘llab-quvvatlash davlat qo‘mitasi, O‘zbekiston standartlashtirish, metrologiya va sertifikatlashtirish agentligi hamda O‘zbekiston kasaba uyushmalari Federatsiyasi kengashi bilan kelishilgan.